Нартмэ жъыдэдэ хъурэр аукlыжьэу зэгорэм хабзэ ахэлъыгъэу къаlотэжьы. Ешхэ-ешъо фашlыти, дэгъоу ахьакlэщтыгъэ, хъохъу дахэхэр къыфаlощтыгъэ, фэджэгущтыгъэх. Джаущтэу агъэшlожьыти, санэр бжъэм фырагъахъощтыгъэ. Бжъэу санэр зэрагъэхъощтым, нахьыпэрапшlэу щэджыблищ рагъэтlысхьэщтыгъэ. Щэджыблэмэ ящэнаут кlочlэ дэдагъ. Санэм уешъозэ, къызыуаохэкlэ, узи зэхэмышlэу, нэгъэупlэпlэгъу закъокlэ цlыфым ыпсэ хэкlыщтыгъэ.

Нарт Орзэмэдж Сэтэнае гуащэ шъхьэгъусэу иlагъ. Орзэмэдж лlы пхъэшагъ, щабзэкlэ заорэми щыохъущтыгъэп, чатэкlэ заори lэкlэкlыжьыщтыгъэп. Ау уахътэр зэкlэлъыкlуи, жъы хъугъэ, шэсыжьыни ымылъэкlэу, lофи фэмышlэжьэу унэм къинагъ. Ащ фэдэ пlалъэр къызыфэсым, нартхэр егупшысэхи, иукlыжьыгъо хъугъэу алъытагъ.

Орзэмэдж аукlыжьынэу рахъухьагъ, ау лlы пхъашэу зэрэщытыгъэм фэшlыкlэ мэукlытэх, тlэкlуи мэщынэх: сыдэущтэу раlощта аукlынэу зэраухэсыгъэр? Егупшысэхи, моущтэу ашlынэу аlуагъ: «Орзэмэджы пхъорэлъф иl кlэлэ закъоу, джар лъыдгъэкlонышъ, редгъэlощт хасэм зэредгъэблагъэрэр. Губжыщт, ау япхъорэлъф ышlэжьэу, янэ-ятэмэ зэрякlэлэ закъор ыгу къэкlыжьымэ, ыгу егъунышъ, ыукlынэп».

Джаущтэу ашlыгъ. Орзэмэджы ипхъорэлъф аlофытагъ. Хасэр къызэреджэрэр лlыжъым зыреlом, зыфаехэр къышlагъ, саукlын агу хэлъ ыlуи, губжыгъэу зыкъыlэти, чатэр къыпхъотагъ, ау Сэтэнае япхъорэлъфыр къышlэжьыгъ.
- А лlыжъ, - ыlуагъ Сэтэнае, - пхъорэлъф закъор, бынмэ якlэлэ закъо уукlыщта?
Орзэмэджы чатэр ыгъэтlылъыжьыгъ, кlалэми къызфагъэкlуагъэр къыриlуи, псынкlэу ыгъэзэжьыгъ.
- Ащ фэдизэу ппсэ пшlоlэшlумэ, сэ укъэзгъэнэжьын, ау «щынагъэти, хасэм къафэкlуагъэп» ямыгъаlу.
- Сыдэущтэу сыкъэбгъэнэжьыщт? - еупчlыгъ Орзэмэдж.
- Хасэм укlоу, уагъашlоу, пфэуджхэзэ, гущыlэ къызыуатыкlэ, къэпlощтым  зегъэукlыхь. Зэхэпхыгъи плъэгъугъи къэlуат, нартмэ къащытхъу, дунэе къэбархэми къатегущыl. О укъэгущыlэфэ кlалэ горэ унэм къихьанышъ пчъэкъуахэм къыкъоуцощт. Ар кlалэ къопцlэ цlыкlу, гъучlышъу. Джар зыплъэгъукlэ, сэнабжъэу къыуатыгъэр фэгъэшъуаш. Етlанэ хъурэр плъэгъун. 
Сэтэнае зэриlуагъэу Орзэмэдж ышlыгъ. Сэнабжъэр къырамытзэ, игущыlэ зыригъэукlыхьагъ. Нартхэми гумэкlхэу къаштагъ: «Сыдэу игущыlэ кlыхьа мыщ» аlо. Джаущтэу зы куп тешlагъэу кlалэ горэ унэм къихьи, пчъэкъуахэм къыкъоуцуагъ, кlакlом кlоцlыгъэчэрэзагъ, гъучlышъо, къуапцlэ, «Сэтэнае зыфиlуагъэр арын фае», - ыгукlэ зэриlожьыгъ Орзэмэджы. - Ащыгъум джы сэнабжъэр къаlысхын.»
Орзэмэджы сэнабжъэр къызыратым, нартмэ ариlуагъ:
-Нартхэр, мыр сиаужырэ сэнабжъэшъ, есшlэн зыфасlорэм сыфит. 
Джаущтэу къыlуи, Орзэмэджы сэнабжъэр пчъэкъуахэм къоуцогъэ кlалэм фищэигъ:
- А кlал, мы бжъэр нартмэ къысфагъэшъошагъ, сэри о къыпфэсэгъэшъошэжьы!
- Сыд пшlэрэ, Орзэмэдж? - аlуи, нартхэр къэзэрэгъэтэджыгъэх. - Зы кlэлэжъ горэм тэ къыоттыгъэ сэнабжъэр ептыжьэу!..
Нартмэ ар аlофэ, мо кlалэм сэнабжъэр ышти, ыпакlэхэр гъучlым фэдэу пытэхэти, пэкlэ цыпэхэмкlэ щэджыблэхэр ыпытlыхи, санэр ришъугъ. - Зы сэнабжъэу Орзэмэджы къысфигъэшъошагъэр къысэшъумыпэсырэмэ, ащыгъум сэ сшlэн фаер сэшlэ! - ыlуи, кlалэм оныр нартмэ адиублагъ. Ахэухьи, ыукlыгъэр ыукlыгъ, кlэзымытхъужьэу къыlэкlэфагъэр шъхьангъупчъэмкlэ къыридзыгъ, зызгъэбылъыжьыгъэм лъыхъугъэп. Джаущтэу нартхэр зэбгырифыхи, Орзэмэдж псаоу къыщэжьыгъ.
Орзэмэдж унэм къызехьажьым, Сэтэнае къеупчlыгъ:
- А лlыжъ, псаоу укъэзгъэнэгъэ кlалэм сыдкlэ уфэени: пкъокlэ ара, хьаумэ шынахьыкlэкlэ ара?
- Ащ фэдэ кlалэ «скъо» есlонэу сиlагъэмэ, боу дунаим сыфэрэзэни!
- Ащыгъум джар о пкъо, ыцlэр Саусэрыкъу, - ыlуагъ Сэтэнае.
Джащ къыщегъэжьагъэу нартмэ жъыукlыныр ханэжьыгъ. Саусэрыкъуи джаущтэу апэрэу къэнэфагъ.